ТОЧКИ ЗА ОТКРИТО ОБСЪЖДАНЕ[[1]](#footnote-1)

**Страница**

ОБСЪЖДАНИЯ НА ЗАКОНОДАТЕЛНИ АКТОВЕ

ТОЧКИ A (док. 8088/15 PTS A 31)

— Директива на Съвета относно мерките за координация и сътрудничество за улесняване на консулската закрила на непредставени граждани на Съюза в трети държави и за отмяна на Решение 95/553/EО 3

\*

\* \*

**ОБСЪЖДАНИЯ НА ЗАКОНОДАТЕЛНИ АКТОВЕ**

***(открито обсъждане съгласно член 16, параграф 8 от Договора за Европейския съюз)***

ТОЧКИ „А“

**Директива на Съвета относно мерките за координация и сътрудничество за улесняване на консулската закрила на непредставени граждани на Съюза в трети държави и за отмяна на Решение 95/553/EО**

7228/15 COCON 6 PESC 290 COTRA 3

+ COR 1 (hu)

+ REV 1 (ro)

Съветът прие посочената по-горе директива на Съвета, като Чешката република и Обединеното кралство се въздържаха (правно основание: член 23 от Договора за функционирането на Европейския съюз).

**Изявление на Белгия**

„Белгия винаги се е обявявала в подкрепа на принципа за по-добра европейска координация в областта на консулската помощ. Такава консулска помощ е предвидена, наред с другото, в член 23 от ДФЕС и в член 46 от Хартата на основните права. В този контекст Белгия подкрепи принципа, че една директива относно консулската помощ за граждани на ЕС в чужбина следва да бъде реалистична и прагматична.

Белгия няма да се противопостави на приемането на директивата. Въпреки това, тя се опасява, че крайната цел на директивата може да не бъде постигната поради някои от нейните разпоредби.

Белгия счита например, че правнообвързващият характер на директивата би оправдал установяване, от самото начало, на по-подробни разпоредби относно условията за възстановяване на разходите, предвидени в член 14. Без да се засягат разпоредбите на Директива 2004/38, Белгия има опасения и по повод на връзката между целта, изложена в член 5 от директивата, и националните норми, уреждащи влизането на територията. И накрая, Белгия изразява съжаление, че в директивата не е предвидена по-голяма роля за делегациите на ЕС.

Освен това Белгия тълкува член 3 като даващ възможност на всяка държава членка да реши да предостави сама консулска помощ на гражданите си и на членовете на семействата им, които ги придружават в трети държави, където тя не е представена, и да определи в този контекст равнището на консулската помощ въз основа на наличните бюджетни средства.

Белгия счита, че тези въпроси ще трябва да бъде преразгледани в светлината на опита от прилагането на директивата, в контекста на оценката, предвидена в член 19 от тази директива.“

**Изявление на Испания**

„Испания може да се съгласи с приемането на Директивата на Съвета относно мерките за координиране и сътрудничество за улесняване на консулската закрила за непредставени граждани на Съюза в трети държави и за отмяна на Решение № 95/553/ЕО, с разбирането, че при прегледа, посочен в член 19 параграф 2, ще се направи оценка, въз основа на съответните статистически данни и случаи, дали е имало адекватно споделяне на тежестта между държавите членки, и ще се търси решение за евентуалните неравновесия, които може да са възникнали.

Испания смята, че при прегледа следва да се оцени начинът, по който е действала тази директива, и нейните последици за консулската мрежа на държавите членки, по-специално по отношение на финансовите и човешките им ресурси, както и да се разгледа необходимостта от допълнителни мерки.

Освен това Испания припомня, че представените държавите членки следва, когато е необходимо, да се споразумеят на местно равнище относно практическите условия, за да се осигури адекватно споделяне на тежестта за закрила на непредставените граждани.“

**Изявление на Обединеното кралство**

„Обединеното кралство желае да се отбележи разбирането му, че консулската помощ и консулската закрила са въпроси, които се решават от държавите членки, и че държавите членки сами определят начина, по който да изпълняват своите задължения. Обединеното кралство счита, че Директивата на Съвета относно „мерките за координация и сътрудничество за улесняване на консулската закрила на непредставени граждани на Съюза в трети държави“ не променя тази позиция.

Освен това Обединеното кралство счита, че в член 23 от Договора за функционирането на Европейския съюз се предвижда ролята на ЕС да се ограничи до определянето на мерките за координация и сътрудничество, необходими за улесняване на консулската закрила на гражданите на Съюза.

За да се избегнат всякакви съмнения — позицията на Обединеното кралство е, че директивата не съдържа никакви предписания относно равнището на закрила, което дадена държава членка следва да предостави, и че тя не включва предоставяне на консулска закрила от самия ЕС.“

1. Обсъждания на законодателни актове на Съюза (член 16, параграф 8 от Договора за Европейския съюз), други обсъждания, открити за обществеността, и открити дебати (член 8 от Процедурния правилник на Съвета). [↑](#footnote-ref-1)